En 45-årig kvinde fra Hornum blev så gal på sin mand, at hun natten til søndag stak ham med en kniv, mens han lå og sov.

Kniven gik fem centimeter ind i brystkassen og punkterede den ene lunge på den 45-årige mand. Han er indlagt på Aalborg Universitetshospital og udenfor livsfare, oplyser politiet. Det var kvinden selv, der ringede til politiet kl. 03:25 i nat og fortalte, at hun havde stukket en kniv i sin mand, mens han lå og sov i parrets villa. Parret betegnes som et ganske almindeligt par og ikke som del af et misbrugsmiljø. - De var tilsyneladende alene, og der er heller ikke noget, der tyder på fest og druk. De har simpelthen haft nogle uoverensstemmelser, der er gået for vidt, siger vagtchef Henrik Beck, Nordjyllands Politi. Den 45-årige kvinde fremstilles i grundlovsforhør søndag.